Rata şomajului în trimestrul IV 2018 a fost de 4,1%, în creştere cu 0,2 puncte procentuale faţă de cea înregistrată în trimestrul anterior, arată datele Institutului Naţional de Statistică (INS), publicate joi.

Pe sexe, ecartul dintre cele două rate ale şomajului a fost de 1,1 puncte procentuale (4,6% la bărbaţi faţă de 3,5% la femei), iar pe medii rezidenţiale, de 1,2 puncte procentuale (4,8% în mediul rural, faţă de 3,6% în mediul urban).

Pe grupe de vârstǎ, rata şomajului a atins nivelul cel mai ridicat (16,3%) în rândul tinerilor (15-24 ani).

Rata de ocupare a populaţiei în vârstă de muncă (15-64 ani) a fost, în trimestrul al IV-lea al anului trecut, de 64,5%, în scǎdere faţă de trimestrul anterior cu 1,7 puncte procentuale. Gradul de ocupare a fost mai mare la bărbaţi (72,7% faţă de 56% la femei) şi la persoanele din mediul urban (65,9% faţă de 62,7% în mediul rural). Rata de ocupare a tinerilor (15-24 ani) a fost de 23,8%.

În trimestrul IV 2018, rata de ocupare a populaţiei în vârstă de 20-64 ani a fost de 69,5%, cu 0,5 puncte procentuale sub ţinta naţională de 70% stabilită în contextul Strategiei Europa 2020.

În plus, în al patrulea trimestru al anului 2018, populaţia activă a României era de 8,956 de milioane de persoane, din care, 8,588 de milioane de persoane erau ocupate şi 0,368 de milioane de persoane erau şomeri, conform standardelor Biroului Internaţional al Muncii (BIM).

Din totalul populaţiei ocupate, salariaţii erau în număr de 6,479 de milioane de persoane, iar alte categorii erau în număr de 2,1 milioane, cei din urmă incluzând patroni, lucrători pe cont propriu, lucrători familiali neremuneraţi şi membrii societăţilor agricole sau ai cooperativelor neagricole.

Rata de ocupare reprezintă ponderea populaţiei ocupate din grupa de vârstă x în populaţia totală din aceeaşi grupă de vârstă x.

Rata şomajului reprezintă ponderea şomerilor în populaţia activă.